Številka :340-02150/2020

Datum :30.07.2020

**Zadeva: Nadomestilo plač delavcem zaradi odrejene karantene in M4**

Na Zavod za pokojninsko in invalidsko zavarovanje Slovenije (v nadaljevanju zavod) ste se obrnili z dopisom, v katerem navajate, da imate dilemo kako oziroma v katero M rubriko REK-1 obrazca poročati podatke za čas ko je oseba v karanteni in prejema nadomestilo plače.

Pojasnjujete, da ste seznanjeni s tem, da se po novem interventnem zakonu-ZIUPDV nadomestila za čas čakanja na delo uporabi tudi za primer odrejene karantene. Zanima vas ali obveljajo obstoječa pravila glede javljanja tudi če gre za izplačila zaradi odrejene karantene in delojemalec uveljavlja vračilo pri ZRSZ? Ali se vsa ta izplačila, ker gre za refundacijo, poroča pod M02?

Dodajate še, da Zakon predvideva v 15. členu tudi nadomestilo v višini plače, ki bi jo delojemalec prejel, če bi delal. Sprašujete nas v katero M rubriko sporočiti ta podatek o nadomestilu?

V zvezi z vprašanjem vam pojasnjujemo, da v skladu s Pravilnikom o vsebini in obliki obračuna davčnih odtegljajev ter o načinu predložitve davčnemu organu in Prilogo 1: Oblika in način predložitve podatkov, ki je sestavni del tega pravilnika, se v primerih, ko delodajalec delavcu izplača:

• nadomestilo plače v skladu s 6. odstavkom 137. člena Zakona o delovnih razmerjih (Uradni list RS, št. 21/13, 78/13 - popr., 47/15 - ZZSDT, 33/16 - PZ-F, 52/16, 15/17 - odl. US, 22/19 - ZPosS, 81/19, ZDR-1), ker delavec ne more opravljati dela zaradi višje sile, to nadomestilo na obračunu davčnega odtegljaja (obrazec REK-1) sporoči v rubriki M02 (nadomestilo plače)

• nadomestilo plače v skladu s 138. členom ZDR-1, zaradi začasne nezmožnosti zagotavljanja dela iz poslovnega razloga, to nadomestilo na obračunu davčnega odtegljaja (obrazec REK-1) sporoči v rubriki M01 (plača in nadomestilo plače)

Nadalje vam pojasnjujemo, da so ob upoštevanju določbe 13. člena Zakon o interventnih ukrepih za pripravo na drugi val COVID-19 (Uradni list št. 98/20, v nadaljevanju ZIUPDV), delavci, ki zaradi odrejene karantene v skladu z zakonom, ki ureja nalezljive bolezni, ne morejo opravljati dela, upravičeni do nadomestila plače.

Nadalje je v 15. členu ZIUPDV določeno, da:

* ima delavec, ki se odpravi v državo, ki je na zelenem ali rumenem seznamu, in mu je ob prehodu meje v Republiki Sloveniji odrejena karantena, in zaradi tega ne more opravljati dela v skladu s sklenjeno pogodbo o zaposlitvi, delodajalec pa zanj ne more organizirati dela na domu, pravico do nadomestila plače v višini, kot je določena z zakonom, ki ureja delovna razmerja, za primer začasne nezmožnosti zagotavljanja dela iz poslovnega razloga **(PODATEK SE JAVI V M01)**
* Delavec, ki mu je bila odrejena karantena zaradi stika z okuženo osebo in zaradi tega ne more opravljati dela v skladu s sklenjeno pogodbo o zaposlitvi, delodajalec pa zanj ne more organizirati dela na domu, pri čemer do stika ni prišlo med opravljanjem dela za delodajalca, ima pravico do nadomestila plače v višini, kot je določena z zakonom, ki ureja delovna razmerja, za primer začasne nezmožnosti zagotavljanja dela iz poslovnega razloga. **(PODATEK SE JAVI V M01)**
* Delavec, ki mu je bila odrejena karantena zaradi stika z okuženo osebo v okviru opravljanja dela za delodajalca in mu je bila zaradi tega odrejena karantena, zaradi česar ne more opravljati dela v skladu s sklenjeno pogodbo o zaposlitvi, delodajalec pa zanj ne more organizirati dela na domu, ima pravico do nadomestila plače, ki bi jo prejel, če bi delal **(PODATEK SE JAVI V M01)**

V rubriko **M02** bi se javil podatek o nadomestilu plače v primeru, ko gre za izjemo iz 5. odstavka 15. člena ZIUPDV.

V 5. odstavku 15. člena ZIUPDV je določeno, delavec, ki mu je bila odrejena karantena zaradi odhoda v državo, ki je na rdečem seznamu, ni upravičen do nadomestila plače v času odrejene karantene, **razen v primeru odhoda zaradi naslednjih osebnih okoliščin**:

-smrti zakonca ali zunajzakonskega partnerja ali smrti partnerja,

-smrti staršev (oče, mati, zakonec ali zunajzakonski partner starša, posvojitelj),

-rojstva otroka.

Delavec je v tem primeru **upravičen do nadomestila plače v višini, kot je določena z zakonom, ki ureja delovna razmerja, za primer višje sile.**

Lep pozdrav!

Služba za matično evidenco

zavarovancev in prispevke